Kažimír, Peter, podpredseda vlády a minister financií SR (2012-06-26):
Veľmi skromne a mierne, po tom brainstormingu, ktorý tu prebehol v otázke personálnych volieb, a ako prepáčte, ako laika, ako laik vám hovorím, že tento brainstorming bol podľa mňa oveľa prospešnejší, ako to, čo sa tu dialo v minulom volebnom období pri volebnom poriadku a niekoľkokrát spackané vo voľbe generálneho prokurátora. Takže túto debatu vnímam oveľa, oveľa prospešnejšiu, aj keď nemám z nej momentálny žiadny choseň konkrétny. Ale aby som oddelil túto debatu od konkrétneho bodu, s ktorým som tu predstúpil, a to je návrh na voľbu viceguvernéra. Aby sme nespájali križovanie, prekrižovanie sa pred politickými nomináciami. Naozaj vzhľadom na politický systém, v ktorom žijeme, vrcholových predstaviteľov Národnej banky volí parlament, tak je postavená slovenská demokracia, slovenská ústava a príslušné zákony. Čiže môžeme túto voľbu vnímať ako politickú. Ale Národná banka Slovenska, ako inštitúcia svojím postavením stále významná, musíme si uvedomiť, že guvernér Národnej banky je členom rady Európskej centrálnej banky a je pravidelne týždenne vlastne v kontakte aj s prezidentom ECB. Pri tom, čo sa všetko deje, míľovými krokmi ako ideme v Európe, Európska centrálna banka je naozaj kľúčová organizácia, môže byť ešte kľúčovejšia vzhľadom k vývoju regulácií bankového sektora. Sú to vážne, vážne pozície. Nepovažujem za úplne šťastné označovanie kandidátov za ľavých – pravých, takých – onakých. Ale dobre, je to verejné tajomstvo, pán Ján Tóth je výsledkom nominácie terajších opozičných strán, ktorú vláda Slovenskej republiky, vedená Robertom Ficom a obsadená alebo nominovaná politickou stranou SMER – sociálna demokracia, akceptovala ako odborný návrh. Ján Tóth je dodnes pracovníkom Inštitútu finančnej politiky. Do volieb bol v podstate šéfom tohto inštitútu, teraz jeho zástupcom šéfa, predtým bol uznávaným analytikom bánk, ako ING alebo UniCredit, mimochodom, bol veľmi kritický vždycky k vláde, v ktorej som pôsobil medzi rokmi 2006 až ’10, tak ako bankoví analytici vedia a môžu byť kritickí. A napriek tomu alebo aj vďaka tomu, aby som to povedal, vláda tento typ nominácie považuje za odborný typ nominácie. To znamená, nie svojou podstatou politickú nomináciu, ale ide o nominovanie odborníka, ktorý spĺňa všetky predpoklady aj zákonné aj odborné na to, aby sa v centrálnej banke venoval hlavne oblasti menovej politiky. Pre vašu informáciu, v tejto oblasti sa viceguvernér od odchodu pani Kohútikovej, a to už je pár rokov, de facto, nikto okrem guvernéra nevenuje. Čiže z tohto pohľadu je to, vypĺňa to nejaký doteraz skrytý priestor aj v centrálnej banke, takže to vnímame pozitívne, aj keď to má, môže to mať na sebe nános politickej nominácie ako takej. Takže a aby som to ešte trošku teda doplnil, ako malý pamätník ešte z čias civilu, keď som sa na to díval z úplne inej strany, z vonkajšia tejto budovy. Áno, bolo, bolo obdobie vo fungovaní modernej demokratickej Slovenskej republiky, keď nominácie v štátnej správe boli potlačené, a to bolo také krátke obdobie fungovania Úradu pre štátnu službu, ktorý veľká časť našej dnešnej demokratickej pravice zrušila v roku 2005, pretože tento orgán sa tu zdal príliš silný a nevyhovoval a nevychádzal v ústrety niektorým silným predstaviteľom vtedajšej vlády, a tým pádom odovzdal na podnose tú štátnu správu ďalším a ďalším exekutívam, ktoré prišli. Ale aj tak, aj v dnešnej situácii sa k tomu dá pristúpiť rôznym spôsobom. Ja budem hovoriť za seba a po nástupe 4. apríla z rezortu odišli ľudia najbližší ministrovi, to znamená jeho poradcovia, hovorca, šéf kabinetu ministra a jeden sekčný šéf, ktorý zodpovedal za informatizáciu spoločnosti, a asi viete si predstaviť, prečo ten človek odišiel, pretože ten program je stále v takom stave následkového pôsobenia, v akom je. Všetci ostatní tam zostali a chcem vám ešte podať informáciu, hlavne kolegom z Obyčajných ľudí, že tí ľudia sú vo väčšine na ministerstve financií už oveľa viac ako štyri, osem, dvanásť rokov. To znamená, tak ako sa striedajú ministri, vlády, rezort financií v zásade nie je dotknutý ani z pohľadu najvyšších predstaviteľov, to znamená sekčných šéfov, ktorí tvoria jadro, vecnú, obsahovú stránku politiky ministerstva. A sú to lojálni ľudia k fungovaniu vlády a tejto krajiny a možno aj preto, že sa na nich nikto nevybíjal z hľadiska personálnych čistiek, patria k najkvalitnejším úradníkom v tejto krajine. A, to jest totiž aj spôsob, ako sa k tomu dá, dá pristúpiť s úradom, alebo bez tohto úradu. A, pán Viskupič, ste hovorili o trestuhodnom odvolávaní a politickej poprave. Len tak sa pamätám, že tuším, že vy ste tu obhajovali zákon, ktorým ste dotiahli voľbu šéfa tej inštitúcie Rozhlasu a televízie práve do tejto budovy a do tohto pléna a urobili ste z neho voľbu politickú. Možno je vám to teraz ľúto. Ďakujem. (Potlesk.)